作者:吳潛
標題:賀新郎
內容:拍手闌干外。想回頭、人非物是，不知何世。萬事情知都是夢，聊復推遷夢裡。也幻出、雲山煙水。白白紅紅雖褪盡，盡倡條、浪蕊皆春意。時可醉，醉扶起。瀛洲舊說神仙地。奈江南、猿啼鶴淚，怨懷如此。三五阿婆塗抹遍，多少殘櫻剩李。又過雨、亭皋初霽。慚愧故人相問訊，但一回、一見蒼顏耳。誰念我，鷦鷯志。